อภิรัชต์ปัดนั่งนายกรัฐมนตรี ยอมพบ กมธ.
2 ฝ่าย ต่างแฮปปี้ ชวน ป่วยติดเชื้อ อนาคตใหม่ลุยกวินนาถ โต้งบู๊มาดามเดียร์,อนาคตใหม่งัดไม้แข็ง สั่งแบน-ตั้ง กก.สอบ กวินนาถ ปิยบุตร ยันภายในไม่มีขัดแย้ง พร้อมให้สมาชิกถกเถียงได้เต็มที่ ฉะ ส.ว.สมชาย ไร้มารยาท ท้าดีเบตทุกเวที ส.ส.ชลบุรีโต้ไม่ใช่งูเห่า-กาฝาก ท้าใครมีหลักฐานรับเงินเอามาโชว์ได้ ลั่นไม่ลาออก ส.ส. กดดันหนัก ถึงกับปล่อยโฮ ส.ส.เขตประสานเสียงไม่มีใครอึดอัดยันแม้เป็นเอกสิทธิ์แต่ก็ต้องยึดมติพรรค พปชร.แจ๋นตอกลิ่มใส่คู่แข่ง กิตติรัตน์ สวนเงิบ มาดามเดียร์ พูดเพราะอคติหรือไม่รู้ บิ๊กแดง โร่แจง กมธ.ความมั่นคงฯ ย้ำต่างฝ่ายต่างเข้าใจหน้าที่กัน ชี้เป็นสัญญาณดี ทหาร-นักการเมือง ปัดคั่วเก้าอี้นายกฯ เป็นไปไม่ได้ พงศกร บอกแฮปปี้ทั้งสองฝ่าย วิษณุ ยก รธน. ผบ.ทบ.นั่งนายกฯไม่ได้ ชวน ติดเชื้อในกระแสเลือด หลังกลับจากเซอร์เบีย,ทำท่าส่อเค้าบานปลาย เมื่อพรรคอนาคตใหม่ สั่งตั้งคณะกรรมการสอบสวน น.ส.กวินนาถ ตาคีย์ ส.ส.ชลบุรี ที่โหวตสวนมติพรรครับร่าง พ.ร.บ.งบประมาณรายจ่ายประจำปี 2563 ขณะที่เจ้าตัวแถลงโต้ยืนยันจะไม่ลาออกจาก ส.ส. จะขอทำหน้าที่เป็นตัวแทนประชาชนในพื้นที่ต่อไป,สั่งแบน–ตั้ง กก.สอบ กวินนาถ,เมื่อเวลา 13.30 น. วันที่ 21 ต.ค. ที่พรรคอนาคตใหม่ นายปิยบุตร แสงกนกกุล เลขาธิการพรรคอนาคตใหม่ พร้อม ส.ส. 14 คน ร่วมกันแถลงชี้แจงสถานการณ์ภายในพรรค นายปิยบุตรกล่าวว่า กรณี น.ส.กวินนาถ ตาคีย์ ส.ส.ชลบุรี ที่โหวตสวนมติพรรค ทางพรรคจะดำเนินการตามข้อบังคับด้วยการให้คณะกรรมการตรวจสอบวินัยและจริยธรรม มีนายชำนาญ จันทร์เรือง ส.ส.บัญชีรายชื่อ เป็นประธานตรวจสอบ เนื่องจาก น.ส.กวินนาถลงมติสวนทางกับมติพรรคถึง 2 ครั้งติดต่อกัน โดยจะเริ่มหลังเสร็จสิ้นการเลือกตั้งซ่อม จ.นครปฐม เมื่อตรวจสอบเสร็จจะส่งให้คณะกรรมการบริหารพรรคพิจารณาต่อไป ตามข้อบังคับพรรคจะมีด้วยกัน 4 ประการตามลำดับ คือ 1.ตักเตือน 2.ภาคทัณฑ์ 3.ตัดสิทธิประโยชน์บางประการของสมาชิก และ 4.ไล่ออกและขับออก เบื้องต้นพรรคสั่งห้ามไม่ให้ น.ส.กวินนาถดำเนินกิจกรรมใดๆกับพรรคจนกว่าจะมีคำวินิจฉัย ในนามของ ส.ส.พรรคทุกคนขอกล่าวคำขอโทษต่อประชาชน จ.ชลบุรี เขต 7 ที่เลือก น.ส.กวินนาถเป็น ส.ส. ด้วยความหวัง ที่จะได้ประชาธิปไตยที่แท้จริงกลับมา ตามหลักการแล้วพรรคการเมืองเป็นที่รวมตัวกันเพื่อผลักดันแนวคิด ให้สำเร็จ จึงต้องมีแนวทางและอุดมการณ์ของพรรค,ปิยบุตร ยันในพรรคไม่มีขัดแย้ง,นายปิยบุตรกล่าวต่อว่า หากเราปล่อยให้ ส.ส.ลงมติอิสระโดยไม่สนมติพรรค อย่างนี้จะมีพรรคการเมืองไปเพื่ออะไร และ ส.ส.จะสังกัดพรรคไปเพื่ออะไร ส่วนการหาจุดสมดุลระหว่างแนวทางพรรคและความเป็นอิสระของ ส.ส. พรรคมีแนวทาง คือ จะใช้มติที่ประชุม ส.ส.พรรคทุกวันอังคารหลังจากได้มติของวิปฝ่ายค้าน เรื่องไหนเห็นตรงกันไม่ต้องลงมติ แต่ถ้าเรื่องสำคัญเปิดโอกาสให้ถกเถียงเต็มที่ หลายครั้งตนและหัวหน้าพรรคกลายเป็นเสียงข้างน้อย โดยถือเอาตามเสียงข้างมากและเคารพเสียงข้างน้อย เชื่อว่าเราทำงานด้วยกันมา หลายคนยืนยันได้ว่าที่ประชุม ส.ส.มีการถกเถียงกันอย่างเต็มที่ และเปิดโอกาสให้วิจารณ์กันเพื่อถอดบทเรียน ล่าสุด ไปสัมมนาตนและหัวหน้าอยู่ตรงกลางให้ ส.ส.พรรควิจารณ์ได้เต็มที่ สำหรับปัญหาความขัดแย้งระหว่าง ส.ส.เขตและบัญชีรายชื่อ จนมีข่าวลือออกมาว่ามี ส.ส.บางส่วนจะออกไปตั้งพรรคใหม่นั้น เป็นผลมาจากการออกแบบรัฐธรรมนูญฉบับนี้ แต่ยังยืนยันว่า ส.ส.ทุกคนทำงานด้วยกันดี จากรายงานข่าวที่เกิดขึ้นเชื่อว่าเป็นความไม่หวังดี,ฉะ ส.ว.สมชาย ไร้มารยาท,นายปิยบุตรยังกล่าวถึงกรณีที่นายสมชาย แสวงการ ส.ว. กล่าวอภิปรายพาดพิงมาที่ตนและพรรคอนาคตใหม่ ในที่ประชุมวุฒิสภา ถือเป็นการเสียมารยาท ที่ประชุมวุฒิสภาจะมีความเห็นอย่างไรเป็นไปตามขั้นตอนของวุฒิสภา แต่การอภิปรายพาดพิงตนในที่ประชุมวุฒิสภา โดยตนไม่มี สิทธิไปชี้แจงนั้นเป็นเรื่องไม่ถูกต้อง ถ้าอยู่ในนั้นจะใช้สิทธิพาดพิง เพราะเป็น ส.ส.ที่มาจากการเลือกตั้งของประชาชน ไม่ได้เป็น ส.ว.ที่มาจากการแต่งตั้ง ไม่ทราบว่าประธานในที่ประชุมปล่อยให้พูดได้อย่างไร สิ่งที่นายสมชายพูดและแสดงความคิดเห็น ตนพร้อมจะดีเบตในทุกเวที ขอว่าอย่าไปพูดข้างเดียวแล้วใส่ร้ายป้ายสีกัน,รอ กก.บห.ชี้ชะตา ส.ส.ชลบุรี,นายจิรวัฒน์ อรัณยกานนท์ ส.ส.กทม. พรรคอนาคตใหม่ กล่าวว่า จากกระแสเกิดรอยร้าวภายในพรรคนั้น ยืนยันว่าพรรคยังมีความเป็นเอกภาพ การที่ ส.ส.บัญชีรายชื่อได้รับหน้าที่สำคัญมากกว่า ส.ส.เขต มองว่าเป็นเรื่องการแบ่งหน้าที่ หากใครเชี่ยวชาญเรื่องใดต้องรับผิดชอบในด้านนั้น ส่วนกรณีที่ น.ส.กวินนาถ ตาคีย์ ส.ส.ชลบุรี โหวตสวนมติพรรคถึง 2 ครั้งนั้น ทางหนึ่งถือเป็นเอกสิทธิ์ของ ส.ส. และอีกทางคือการมีเอกภาพที่ต้องทำตามมติพรรค พรรคการเมืองขับเคลื่อนด้วยประชาชนที่สนับสนุนพรรค พรรคการเมืองคือตัวแทนประชาชน เมื่อจบกระบวนการความเห็นชอบภายในจึงต้องโหวตตามที่ตกลงกันไว้ ส่วนตัวยังไม่ได้หารือกับ น.ส.กวินนาถ แต่พยายามพูดคุยกันมาตลอด ส่วนพรรคจะดำเนินการอย่างไร ต้องหารือกับกรรมการบริหารพรรคและ ส.ส.อีกครั้ง,ส.ส.เขตร่วมยันไม่มีรอยร้าว,นายสมัคร ป้องวงษ์ ส.ส.สมุทรสาคร พรรคอนาคตใหม่ กล่าวว่า ยืนยันว่าพรรคยังคงสมัครสมานสามัคคีเหนียวแน่น ส่วนการแสดงออกไม่ว่าจะกรณีใด มติของพรรคคือจุดหล่อหลอมกันมาแล้ว การทำอะไรแต่ละอย่างพรรคต้องขอมติทุกคน หรือมีการประชุมร่วมกันมาแล้ว ยืนยันว่าการทำงานของพรรคอนาคตใหม่ไม่ใช่ต่างคนต่างคิด ทิศทางของพรรคเรายังคงชัดเจน การหล่อหลอมต้องมีเศษขยะอยู่บ้าง เอกภาพและจุดยืนของพรรค รวมถึง ส.ส.ทั้งแบบเขตและบัญชีรายชื่อ มีความสำคัญเท่ากันหมด เชื่อว่าไม่มีใครแยกตัวออกไปตั้งพรรคใหม่ตามที่มีกระแสข่าวมา ระยะเวลาการทำงาน 7-8 วันที่ผ่านมาก่อนโหวตร่าง พ.ร.บ.งบประมาณรายจ่ายประจำปี 2563 เรียกได้ว่านอนมุ้งเดียวกัน มีการวางตัวไว้ชัดเจนว่าใครจะเป็นผู้อภิปราย เมื่อถามว่ารู้สึกอึดอัดหรือไม่ที่ ส.ส.เขตไม่ค่อยได้รับความสำคัญ นายสมัครตอบว่า ไม่อึดอัด อยู่กันแบบพี่น้อง ยืนยันพรรคให้ความสำคัญกับทุกคน,เจ้าตัวโต้ไม่ใช่งูเห่า–กาฝาก,จากนั้นเวลา 15.00 น. ที่โรงแรมเซ็นทาราแกรนด์ เซ็นทรัลลาดพร้าว น.ส.กวินนาถ ตาคีย์ ส.ส.ชลบุรี พรรคอนาคตใหม่ เปิดแถลงชี้แจงว่า เหตุผลที่โหวตสวนมติพรรครับร่าง พ.ร.บ.งบประมาณฯนั้น ตนเป็น ส.ส.เขตลงพื้นที่ตลอด เห็นปัญหาเชิงพื้นที่เยอะ เราไม่ได้เห็นด้วยกับทุกเรื่องแค่รับหลักการเท่านั้น ยังมีวาระที่สอง ที่สาม ถ้าไม่ดีเราก็ไม่โหวตให้พรรคอนาคตใหม่เป็นพรรคฝ่ายค้านอยู่แล้ว มันผิดหรือที่เราทำให้ทีมงานในพื้นที่ทำงานได้สะดวก ช่วยเหลือประชาชนได้มากขึ้นเป็นเจตนาที่ดี การจะตัดสินว่าขัดอุดมการณ์พรรคนั้นต้องไปวัดกันในการโหวตวาระสาม ยืนยันว่าไม่ได้เป็นทั้งงูเห่าและกาฝาก ส่วนที่มีคนบอกว่าตนไปคุยกับพรรคอื่น ต้องถามว่า การเป็นเพื่อนกันในสภาฯมันผิดหรือ เราสามารถคุยได้ทุกคนไม่จำเป็นต้องโกรธกัน,ท้ามีหลักฐานรับเงินเอามาโชว์,น.ส.กวินนาถกล่าวต่อว่า ที่มีการตีข่าวว่า รับเงินสิบล้านขอให้เอาหลักฐานมาให้ดู ขอสาบานต่อหน้าไฟว่าไม่เคยไปรับเงินที่ร้านเพลินตามข่าวลือ กลายเป็นว่าเราสวนมติครั้งนี้กลายเป็นงูเห่า รัฐบาลมีเสียงมากกว่าอยู่แล้วเขาจะมาซื้ออะไรแค่คนเดียว ก่อนหน้านี้มีคนมาเสนอ 30-70 ล้านบาท ถ้าจะไปก็ไปตั้งแต่ตอนนั้นแล้ว จะมาเอาอะไรแค่ 10 ล้านบาท รู้ว่าการโหวตสวนจะมีปัญหากลับมาเยอะ แต่ไม่คิดว่าจะหนักขนาดนี้ พอให้เหตุผลก็ว่าแถอีก เมื่อถามว่า ก่อนโหวตได้คุยกับคนในพรรคหรือไม่ น.ส.กวินนาถตอบว่า ได้แจ้ง ส.ส.ปาร์ตี้ลิสต์ที่อยู่ในวิปฝ่ายค้านตั้งแต่วันที่ 17 ต.ค. ว่าจะโหวตแบบนี้ บอกเหตุผลไปแล้วเขาบอกว่าค่อยมาคุยกัน,ลั่นไม่ลาออกขอเป็น ส.ส.ต่อไป,น.ส.กวินนาถกล่าวอีกว่า รู้สึกผิดกับพรรคที่เราโหวตสวน กับ ส.ส.ด้วยกันไม่มีปัญหา แต่กระแสข้างนอกกลับแรงมาก ตอนนี้โดนถีบออกจากกลุ่มไลน์ทุกกลุ่มเลย เมื่อถามถึงแนวทางการออกเสียงต่อไป น.ส.กวินนาถตอบว่า คงต้องดูว่ารัฐบาลได้แก้ไขตามที่ฝ่ายค้านเสนอไปหรือไม่ หากไม่แก้ไขเราอาจโหวตไม่รับ และหากต้องคุยกับแกนนำพรรค คงไปคุยกับนายปิยบุตร แสงกนกกุล สำหรับสมาชิกพรรคที่ไม่สบายใจ ตนต้องขอโทษที่ทำให้ไม่พอใจด้วย ยังยืนยันว่าจะอยู่กับพรรคไม่คิดลาออก แม้จะมีกระแสให้ลาออกจากการเป็น ส.ส.ส่วน ผอ.ศูนย์ประสานงานพรรค จ.ชลบุรี ที่ออกมาพูดนั้นเขายุติบทบาทหน้าที่ไปแล้ว จากนี้เราทำงานปกติ แต่ไม่รู้ว่าระหว่างคนที่ทำงานด้วยจะมีอาการน้อยใจหรือไม่ เราไม่สามารถทำทุกเรื่องให้ถูกใจคนทุกคนได้ แต่คนในพื้นที่เข้าใจว่า ส.ส.มาทำเพื่อประชาชนและรู้ว่าการที่เราทำแบบนี้โดนด่าแน่นอน,ถูกถามเรื่องน้อยใจถึงปล่อยโฮ,เมื่อถามถึงกระแสข่าวว่ากรรมการบริหารพรรคให้ความสำคัญกับ ส.ส.บัญชีรายชื่อมากกว่า จนทำให้ ส.ส.เขตบางส่วนเกิดความน้อยใจ น.ส.กวินนาถกล่าวทั้งน้ำตาว่า เป็นเรื่องธรรมดาของชีวิตคน บางทีเราก็น้อยใจ เป็นเรื่องของการให้ความสำคัญแต่นี่ไม่ใช่เหตุผลหลัก เพราะเราแยกแยะระหว่างการทำงานเพื่อประชาชนกับปัญหาภายในพรรค เมื่อถามว่าเรื่องใดที่ทำให้รู้สึกน้อยใจที่สุด น.ส.กวินนาถตอบว่า อย่าให้พูดเลย ก่อนจะร้องไห้และเดินออกจากวงสัมภาษณ์ไปทันที,ญานธิชา แย้งข้ออ้างฟังไม่ขึ้น,น.ส.ญานธิชา บัวเผื่อน ส.ส.จันทบุรี พรรคอนาคตใหม่ กล่าวว่า การให้เหตุผลของ น.ส.กวินนาถ ตาคีย์ ส.ส.ชลบุรี ทำเพื่อประชาชนในพื้นที่นั้น ในฐานะเป็น ส.ส.เขตเหมือนกัน อุปสรรคการทำงานในพื้นที่ในฐานะ ส.ส.ฝ่ายค้านมีอยู่แล้ว แต่ประชาชนเข้าใจดี และยินดีที่เห็นเราทำหน้าที่ค้านอำนาจรัฐบาลในสภา ข้ออ้างดังกล่าวเป็นเหตุผลที่ฟังไม่ขึ้น ในเมื่อเราเป็นฝ่ายค้านการอนุมัติงบประมาณแผ่นดินที่ไม่สมเหตุสมผล ย่อมเป็นหน้าที่ที่เราควรเห็นแย้ง หรืองดออกเสียง ถ้าจะอ้างว่าโดนกดดันจากอิทธิพลของตระกูลการเมืองเก่าแก่ จนทำให้ต้องไปโหวตให้ฝ่ายรัฐบาล อันนี้ยิ่งน่าผิดหวัง พรรคอนาคตใหม่ก่อกำเนิดขึ้นมาอยู่ตรงข้ามกับความไม่ถูกต้องตั้งแต่แรกอยู่แล้ว ถ้าเกรงกลัวต่ออิทธิพลนอกสภาเช่นนี้ หมายความว่าเราจะก้มหน้าก้มตาทำสิ่งที่ผิดเป็นเรื่องปกติหรือ ส.ส.เขตทั้ง 30 คน ยังคงยึดมั่นตามอุดมการณ์พรรค และนโยบายที่หาเสียงไว้ เราภาคภูมิใจที่ประชาชนไว้วางใจ,ธนกร แจ๋นรีบตอกลิ่มใส่คู่แข่ง,ด้านนายธนกร วังบุญคงชนะ รองโฆษกพรรค พลังประชารัฐ กล่าวว่า คนส่วนใหญ่ทราบดีว่าพรรคอนาคตใหม่ชอบอ้างความเป็นประชาธิปไตย แต่จริงๆแล้ว อำนาจเด็ดขาดอยู่ที่นายธนาธร จึงรุ่งเรืองกิจ หัวหน้าพรรค ที่กุมอำนาจเบ็ดเสร็จคนเดียว แต่มักชอบแสดงออกถึงเสรีภาพความเป็นประชาธิปไตย ทำให้หลายคนสงสัยว่าจอมปลอมหรือไม่ ขนาดคนเห็นต่างยังถูกไล่บี้จนไม่มีที่ยืนในพรรค จนมีข่าวว่า ส.ส.เริ่มอึดอัด เพราะทุกเรื่องขึ้นอยู่กับการตัดสินใจของนายธนาธรเพียงคนเดียว กระบวนการต่างๆจึงถูกมองว่าเป็นเพียงพิธีกรรมเท่านั้น กระบวนการคิดของนายธนาธรค่อนข้างสุดโต่ง ทำให้ ส.ส.หลายคนเริ่มรับไม่ได้กับพฤติกรรมดังกล่าว เห็นใจ น.ส.กวินนาถ ตาคีย์ ส.ส.ชลบุรี ที่ยกมือสนับสนุนร่าง พ.ร.บ.งบ-ประมาณ จนถูกขู่ฆ่าและอาจถูกพรรคลงโทษทั้งที่ ทำในสิ่งที่ถูกต้อง ส่วนตัวแล้วขอชื่นชม น.ส.กวินนาถที่เลือกยืนข้างประชาชน,พท.ตอก รบ.อย่าตีขลุมหนุนงบฯ,ที่พรรคเพื่อไทย น.ส.สรัสนันท์ อรรณนพพร ส.ส.ขอนแก่น รองโฆษกพรรคเพื่อไทย แถลงว่ากรณีที่ฝ่ายรัฐบาลตีขลุมว่าการงดออกเสียงร่าง พ.ร.บ.งบประมาณฯ ของฝ่ายค้านแปลว่าเราสนับสนุนนั้น ขอปฏิเสธว่าเราไม่ได้สนับสนุน แต่อยากให้รัฐบาลรับคำแนะนำไปปรับแก้ ส่วนงบกลางที่ถูกตั้งคำถามว่าสูงอย่างมีนัยสำคัญนั้น ตลอดการอภิปรายทั้ง 3 วันที่ผ่านมา เราไม่ได้รับคำตอบที่ชัดเจนจากทั้งนายกฯและรัฐมนตรีที่เกี่ยวข้อง จึงอยากให้ประชาชนทุกภาคส่วนร่วมจับตาวิธีใช้งบกลางของนายกฯ รวมถึงงบกระทรวงกลาโหม งบด้านเศรษฐกิจเช่นกัน ส่วนกรณีที่ พล.อ.ประวิตร วงษ์สุวรรณ รองนายกฯ ระบุว่าเป็นเรื่องดีถ้า ผบ.ทบ.เป็นนายกฯนั้น พล.อ.ประวิตรไม่ควรจุดประเด็นถกเถียงในสังคม บรรยากาศการเมืองขณะนี้ค่อนข้างเปราะบาง พูดแบบนี้มีแต่จะทำให้สถานการณ์ยิ่งแย่ลง หาก ผบ.ทบ.จะมาเป็นนายกฯได้คงมาจากการยึดอำนาจ มองคนรุ่นใหม่เป็นปรปักษ์ มีทัศนคติไม่ดีกับประชาชน,ให้คะแนนนายกฯชี้แจงสอบตก,ด้านนายอนุสรณ์ เอี่ยมสะอาด โฆษกพรรคเพื่อไทย กล่าวว่า จากผลสำรวจความเห็นประชาชนที่ให้คะแนนฝ่ายค้านอภิปรายงบประมาณดีกว่าฝ่ายรัฐบาล เป็นเพราะเราซักซ้อมกันมาดี ต่างจากฝ่ายรัฐบาลที่มีแต่ข่าวพยายามแจกกล้วยให้กับลิง ถือเป็นผลงาน 7 ไม่ของรัฐบาล คือ 1.ไม่เข้าใจกฎหมาย หน้าที่ และบทบาทของ ส.ส. 2.ไม่โปร่งใส โดยเฉพาะงบกลาง 3.ไม่มีอะไรใหม่ หลายนโยบายหาเสียงไว้ไม่ได้เอามาปฏิบัติ 4.ไม่สมเหตุสมผล โดยเฉพาะงบกระทรวงกลาโหม 5.ไม่เกิดความเชื่อมั่น หลายนโยบายไม่ตอบโจทย์และไม่เสริมศักยภาพของประเทศ 6.ไม่เลิกโทษคนอื่น และ 7.ตอบไม่ตรงคำถาม ส่วนการชี้แจงของนายกฯก็ถือว่าสอบตก,กิตติรัตน์ สวน มาดามเดียร์ เงิบ,วันเดียวกัน นายกิตติรัตน์ ณ ระนอง อดีตรองนายกรัฐมนตรีและ รมว.คลัง โพสต์เฟซบุ๊กตอบโต้ น.ส.วทันยา วงษ์โอภาสี ส.ส.บัญชีรายชื่อ พรรคพลังประชารัฐ ที่พาดพิงถึงโครงการรับจำนำข้าวว่า เบื่อที่จะอธิบาย (ซ้ำแล้ว ซ้ำเล่า) เรื่องความคุ้มค่าของโครงการรับจำนำข้าวเปลือก ในช่วงปี 2554-2557 เพียงอยากตั้งข้อสังเกตว่าอคติหรือความไม่รู้ ทำให้มองไม่เห็นว่าหนี้สาธารณะดั้งเดิมมียอดเงินต้นลดลงเกือบ 3 แสนล้านบาทในช่วงรัฐบาล คสช. เกิดจากรัฐบาล น.ส.ยิ่งลักษณ์ ชินวัตร วางระบบการชำระทั้งเงินต้นและดอกเบี้ย ที่ไม่ต้องใช้งบประมาณแผ่นดินมาตั้งแต่ปีงบประมาณ 2556 ชัดนะครับว่าหนี้ที่ลดลงไม่ใช่ฝีมือรัฐบาล คสช. ที่เป็นฝีมือรัฐบาล คสช.แน่ๆ คือยอดเงินกู้ใหม่กว่า 2 ล้านล้านบาทใน 5 ปี งบประมาณที่ผ่านมา (2558-2562) ไม่รวมอีกเกือบ 4.7 แสนล้านบาทของปีงบประมาณ 2563 และยังไม่รวมภาระที่สั่งการให้ธนาคารของรัฐจ่ายเงินอุดหนุนแก่เกษตรกรไปก่อน โดยไม่บันทึกว่าเป็นหนี้ แต่ ครม.มีมติว่าจะใช้คืนให้ด้วยงบประมาณในภายหลัง สร้างหนี้เองกันขนาดนี้ยังจะไปโทษคนอื่น แถมยังไม่สนใจค้นหาคำตอบว่าสร้างหนี้ขนาดนี้ ทำไมเศรษฐกิจจึงย่ำแย่? หรือไม่มีปัญญาจะตอบจึงทำได้แค่เบี่ยงประเด็น,เทพไท เตือน รบ.อย่าประมาท,นายเทพไท เสนพงศ์ ส.ส.นครศรีธรรมราช พรรคประชาธิปัตย์ กล่าวผ่านเฟซบุ๊กไลฟ์ว่า การประชุมพิจารณาร่าง พ.ร.บ.งบประมาณรายจ่ายประจำปี 2563 ถือเป็นนิมิตหมายที่ดี มีบรรยากาศการประชุมที่ดีระหว่างรัฐบาลกับฝ่ายค้าน ส.ส.ส่วนใหญ่อภิปรายดีมีเนื้อหาสาระ เตรียมตัวมาดี พัฒนารูปแบบการอภิปรายมากขึ้น ขณะที่นายกฯก็การดีขึ้นหลายด้าน ควบคุมสติอารมณ์ได้ดีขึ้น ส่วนผลการลงมติฝ่ายรัฐบาลได้ 251 เสียง ถือว่าสอบผ่านเฉียดฉิว ส่วนฝ่ายค้านที่งดออกเสียง ถือเป็นการเดินเกมการเมืองเหนือชั้น อย่างไรก็ตาม การลงมติรับหลักการในวาระแรกเป็นเพียงด่านแรกของศึกครั้งนี้ ยังมีวาระ 2 และวาระ 3 รออยู่ อาจเป็นกลลวงของฝ่ายค้านก็ได้ หากฝ่ายรัฐบาลชะล่าใจอาจถูกคว่ำในวาระ 3 ได้ อย่าตั้งอยู่ในความประมาทสำหรับเสถียรภาพของรัฐบาลเสียงปริ่มน้ำเช่นนี้,บิ๊กแดง โร่แจง กมธ.ความมั่นคงฯ,วันเดียวกันเวลา 10.00 น. ที่รัฐสภา มีการประชุมคณะกรรมาธิการความมั่นคงแห่งรัฐ กิจการชายแดนไทย ยุทธศาสตร์ชาติและการปฏิรูปประเทศ สภาผู้แทนราษฎร มี พล.ท.พงศกร รอดชมภู ส.ส.บัญชีรายชื่อ พรรคอนาคตใหม่ เป็นประธาน โดยเชิญ พล.อ.อภิรัชต์ คงสมพงษ์ ผบ.ทบ. เข้าชี้แจง แต่ พล.อ.อภิรัชต์ระบุติดภารกิจ เลยมอบให้ พล.อ.สุนัย ประภูชะเนย์ ผู้ช่วย ผบ.ทบ. มาชี้แจงแทน พล.ท.พงศกรกล่าวว่า กมธ.ต้องการให้ ผบ.ทบ.มาชี้แจงด้วยตัวเอง ดังนั้น จะเชิญ ผบ.ทบ.มาชี้แจงอีกครั้งภายในวันที่ 20 พ.ย.นี้ ต่อมาเวลา 10.50 น. พล.อ. อภิรัชต์เดินทางเข้าชี้แจงด้วยตัวเองพร้อมกล่าวว่า ความจริงมีภารกิจตรวจเยี่ยมและให้นโยบายกองกำลังสุรสีห์ จ.กาญจนบุรี แต่เห็นว่าฝ่ายนิติบัญญัติและฝ่ายบริหารมีความจำเป็นอย่างยิ่งที่ต้องพูดจาหารือกัน กองทัพบกให้ความสำคัญอย่างยิ่ง จึงตัดกำหนดการออกไปแล้วบินกลับมาร่วมประชุม โดยเปลี่ยนเสื้อผ้าในรถพร้อมจะชี้แจงทุกอย่าง,ต่างฝ่ายต่างเข้าใจหน้าที่กัน,ต่อมา พล.อ.อภิรัชต์ให้สัมภาษณ์หลังการชี้แจงว่า บรรยากาศเป็นไปด้วยดี เป็นนิมิตหมายที่ดีที่ประธาน กมธ.เชิญมา มีการแลกเปลี่ยนความเห็นหลายประเด็นเรื่องความมั่นคง ไม่ใช่มาปรับความเข้าใจ เพราะต่างฝ่ายต่างเข้าใจบทบาทหน้าที่กันอยู่แล้ว กมธ.มีข้อห่วงใยหลายอย่างที่เป็นประโยชน์กับกองทัพ ซึ่งกองทัพจะนำไปพัฒนาและนำไปเป็นข้อมูลหลายอย่าง เมื่อถามว่าประเด็นที่หารือกันแล้วเป็นประโยชน์มีเรื่องใดบ้าง พล.อ.อภิรัชต์ตอบว่า มีการเสนอความเห็นเรื่องภาคใต้ เรื่องเทคโนโลยี ที่ควรเอาเข้ามาใช้ เรื่องยาเสพติด กมธ.ทุกคนเป็นผู้ทรงคุณวุฒิ มีมุมมอง ยิ่งตัวประธาน กมธ.เคยอยู่สภาความมั่นคงแห่งชาติ (สมช.) มา สอดคล้องกันหลายประเด็น หลังจากนี้จะส่งที่ปรึกษากองทัพมาอยู่ใน กมธ. จะได้เข้าใจว่า กมธ.คุยอะไร เหมือนเป็นแมสเซนเจอร์ให้เราด้วย,สัญญาณดีทหาร–นักการเมือง,เมื่อถามว่า การแลกเปลี่ยนความเห็นวันนี้ทำให้มีมุมมองกับพรรคการเมืองที่พูดบนเวทีมากขึ้นหรือไม่ ผบ.ทบ.ตอบว่า นักข่าวถามไม่ตรงบนเวทีตนไม่ได้พูดถึงพรรคใดเลย ไม่ได้เอ่ยชื่อพรรค หรือเอ่ยชื่อใคร พูดไปตามบทบาทหน้าที่ เช่นเดียวกับ ส.ส.และ กมธ.ทุกคนที่มีบทบาทหน้าที่ บางครั้งหน้าที่ก็กำหนดอารมณ์ความรู้สึกออกมา ตนมีบทบาทหน้าที่ด้านความมั่นคง กมธ.มีบทบาทหน้าที่รักษาและเป็นปากเป็นเสียงให้ประชาชนที่เลือกมา หลายคนที่ตนเห็นในทีวีหรือในสภาฯวิจารณ์ดุเดือดมาก แต่วันนี้มาเจอก็คนละรูปแบบ เช่นเดียวกันท่านก็บอกว่าตนดูเหมือนดุพอมาเจอจริงๆไม่เห็นเป็นอย่างนั้นเลย เมื่อถามว่าถือเป็นสัญญาณดีหรือไม่ระหว่างทหารกับฝ่ายนิติบัญญัติ พล.อ.อภิรัชต์ตอบว่า เป็นสัญญาณดี เป็นเรื่องดี ถ้าไม่ดีตนไม่มาหรอก,ปัดคั่วเก้าอี้นายกฯเป็นไปไม่ได้,พล.อ.อภิรัชต์ยังกล่าวถึงกรณี พล.อ.ประวิตร วงษ์สุวรรณ รองนายกรัฐมนตรี สนับสนุนให้เป็นนายกฯต่อจาก พล.อ.ประยุทธ์ จันทร์โอชา ว่า คิดว่าอยู่บนพื้นฐานของความเป็นจริงดีกว่า ว่าเป็นไปได้หรือไม่ ด้วยสถานะภาวะต่างๆ ไม่สามารถเป็นไปได้ 1.ตนยังรับราชการอยู่ 2.เป็น ส.ว.ตามตำแหน่ง รัฐธรรมนูญระบุว่า ไม่สามารถเป็นไปตามข่าวได้อยู่แล้ว กรณีที่ผู้ใหญ่เอ่ยถึงเพราะมีคนป้อนคำถาม อาจเป็นคำตอบต่อเนื่อง เรื่องพวกนี้อย่าไปซีเรียส ผมเป็นเพื่อนกับนักการเมืองดีกว่า ผมไม่เล่นการ เมือง ผมไม่เล่นกับนักการเมือง,พงศกร บอกแฮปปี้ทั้งสองฝ่าย,พล.ท.พงศกร รอดชมภู กล่าวว่า สิ่งที่ได้แลกเปลี่ยนกันถือว่าเป็นประโยชน์ทั้ง 2 ฝ่าย ผบ.ทบ.ก็มีชุดความคิดของท่าน กมธ.ก็รับฟัง ทั้ง 2 ฝ่ายได้อธิบายความในใจ เอาความจริงมาพูดกันทำให้เข้าใจกันมากขึ้น ได้ทราบว่า ผบ.ทบ.คิดอะไร และ ผบ.ทบ.ก็ทราบว่าเราคิดอะไร ถือว่าแฮปปี้ทั้ง 2 ฝ่าย มีหลายเรื่องที่ กมธ.ให้ข้อสังเกตที่เป็นประโยชน์ต่อกองทัพนำไปปฏิบัติ หลายเรื่องเป็นเรื่องลับที่พูดข้างนอกไม่ได้ ถือเป็นการร่วมมือระหว่างฝ่ายนิติบัญญัติกับผู้บัญชาการ เชื่อว่าจะเป็นประโยชน์ระยะยาวโดยเฉพาะเรื่องความมั่นคง ส่วนเรื่องการวางตัวของ ผบ.ทบ.ที่ถูกมองว่าไม่เป็นกลางทางการเมือง นั้น ท่านยืนยันว่าจะไม่แทรกแซงทางการเมือง ถือเป็นเรื่องที่ดี,วิษณุ รับมีปัญหาถ้ายุบพรรค,นายวิษณุ เครืองาม รองนายกรัฐมนตรี กล่าวถึงกรณีมีการคาดการณ์ว่านายธนาธร จึงรุ่งเรืองกิจ หัวหน้าพรรคอนาคตใหม่ อาจถูกตัดสินว่าขาดคุณสมบัติ ส.ส.ว่า ไม่ทราบ อย่าเพิ่งไปตอบก่อนมันไม่ดี อยู่ที่ ศาลรัฐธรรมนูญจะตัดสินอย่างไร ในคำตัดสินคงบอก หากถูกตัดสิทธิ์ทางการเมืองขึ้นมามันมีทั้งอาจจะกระทบ และไม่กระทบ แล้วแต่เหตุ ยังไม่อยากจะไปตอบว่าเหตุมันคืออะไร หรือถ้ายุบพรรคแล้ว ส.ส.บัญชีรายชื่อจะพ้นสมาชิกภาพ ส.ส.ไปด้วยหรือไม่ ยังตอบไม่ถูก ยังเป็นปัญหาอยู่ เมื่อถามย้ำว่าในรัฐ-ธรรมนูญเขียนไว้ชัด นายวิษณุตอบว่า ให้ กกต.เป็นคนตีความตรงนี้ก่อนแล้วกัน ถ้าไม่แน่ใจก็ขอให้ศาลรัฐธรรมนูญพิจารณา,คนป่วยอย่าสมมติว่าเขาตาย,เมื่อถามว่าหากพรรคการเมืองถูกยุบ ส.ส.ต้องหาพรรคการเมืองใหม่ใช่หรือไม่ นายวิษณุกล่าวย้อนว่า ผมไม่ตอบประเด็นเรื่องหาก คุณหากอย่างอื่นหากได้ มาถามว่าหากถูกยุบ ผมไปตอบก็เท่ากับผมหลวมตัวเข้าไปในประเด็นว่าจะยุบ อย่าไปตอบเลยในส่วนนี้ มันไม่สุภาพเรียบร้อยที่จะไปสมมติแบบนั้น คนกำลังป่วยอยู่โรงพยาบาล คุณมาบอกสมมติว่าถ้าเขาตาย จะไปพูดทำไม,ยก รธน.ผบ.ทบ.นั่งนายกฯไม่ได้,นายวิษณุยังกล่าวถึงกรณี พล.อ.ประวิตร วงษ์สุวรรณ ระบุว่า เป็นเรื่องดีหาก พล.อ.อภิรัชต์ คงสมพงษ์ ผบ.ทบ. เป็นนายกฯคนต่อไปว่า ไม่ตอบ ใครไม่รู้เป็นคนโผล่ขึ้นมาถาม พล.อ.ประวิตร แล้วก็พูดกันออกไป พล.อ.อภิรัชต์เป็นข้าราชการประจำอยู่ จึงไม่มีคุณสมบัติที่จะดำรงตำแหน่งนายกฯได้ แต่หาก พล.อ.อภิรัชต์เกษียณอายุราชการจากตำแหน่ง ผบ.ทบ. ก็จะพ้นจากความเป็น ส.ว. ซึ่งเป็นโดยตำแหน่งไปด้วย หากต่อไปจะมามีตำแหน่งในคณะรัฐมนตรีต้องเว้นวรรค 2 ปีก่อน เป็นไปตามรัฐธรรมนูญ,บิ๊กตู่ ยัน บิ๊กป้อม ไม่เป็นไร,ช่วงเช้าวันเดียวกันที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและ รมว.กลาโหม เป็นประธานการประชุมคณะกรรมการส่งเสริมวิสาหกิจขนาดกลางและขนาดย่อม (เฉพาะกิจ) ก่อนเข้าประชุมนายกฯ ตอบคำถามเพียงสั้นๆถึงอาการ พล.อ.ประวิตร วงษ์สุวรรณ รองนายกฯ ที่ลื่นล้มในห้องประชุมสภาฯว่า ไม่เป็นอะไรหรอก ขณะที่หลังการประชุมนายกฯไม่ได้ให้สัมภาษณ์ใดๆ เพียงแต่หันมายิ้มชี้ให้รอฟังแถลงผลประชุมจากผู้ที่เกี่ยวข้อง จากนั้นเดินกลับขึ้นตึกไทยคู่ฟ้า,ร่วมพิธีราชาภิเษกจักรพรรดิญี่ปุ่น,ผู้สื่อข่าวรายงานว่า ในเวลา 22.45 น. ค่ำวัน เดียวกันนี้ พล.อ.ประยุทธ์พร้อมคณะออกเดินทางจากท่าอากาศยานสุวรรณภูมิ ไปยังท่าอากาศยานนานาชาติฮาเนดะ ประเทศญี่ปุ่น เพื่อเข้าร่วมพระ-ราชพิธีบรมราชาภิเษกของสมเด็จพระจักรพรรดิแห่งญี่ปุ่น ระหว่างวันที่ 21-24 ต.ค. โดยมีกำหนดการวันที่ 22 ต.ค.ร่วมพระราชพิธี ณ พระราชวังอิมพีเรียล จากนั้นวันที่ 23 ต.ค. พบหารือทวิภาคีกับนายชินโสะ อาเบะ นายกรัฐมนตรีญี่ปุ่น ณ ทำเนียบรับรองของรัฐบาลญี่ปุ่น และวันที่ 24 ต.ค.เดินทางกลับถึงประเทศไทย สำหรับการประชุมคณะรัฐมนตรี (ครม.) วันที่ 22 ต.ค. พล.อ.ประวิตร วงษ์สุวรรณ รองนายกฯ ปฏิบัติหน้าที่เป็นประธานการประชุม ครม.แทน,ชวน ติดเชื้อในกระแสเลือด,อีกเรื่อง นายสมบูรณ์ อุทัยเวียนกุล เลขานุการประธานสภาผู้แทนราษฎร กล่าวว่า นายชวน หลีกภัย ประธานสภาผู้แทนราษฎร มีอาการไข้และเข้ารักษาตัวที่โรงพยาบาลรามาธิบดีตั้งแต่คืนวันที่ 19 ต.ค. แพทย์วินิจฉัยว่าติดเชื้อในกระแสเลือด คาดว่าน่าจะติดเชื้อจากที่ไปราชการประเทศเซอร์เบีย ต้องให้ยาปฏิชีวนะและน้ำเกลือ แต่รับปากไว้เมื่อรับยาฆ่าเชื้อเสร็จ วันที่ 21 ต.ค.จะเดินทางไปร่วมงานหมั้นบุตรชายของนายชัยวุฒิ บรรณวัฒน์ ส.ส.ตาก พรรคประชาธิปัตย์ ที่โรงแรมปาร์คนายเลิศ และกลับไปให้ยาต่อ แพทย์ขอให้พักผ่อนมากๆ และต้องเฝ้าระวัง ค่าเลือดยังไม่ค่อยดี นายชวนบอกว่ารู้ตัวเองดี ถ้ารู้สึกว่ามีอาการผิดปกติจะรีบกลับไปหาแพทย์ทันที ผู้สื่อข่าวรายงานว่า นายชวนไปร่วมงานหมั้นโดยที่ยังมีเข็มให้ยาฆ่าเชื้อ และน้ำเกลือ แปะปลาสเตอร์ติดคาอยู่ที่ข้อมือด้านซ้าย,มีอาการหลังกลับจากเซอร์เบีย,ที่พรรคประชาธิปัตย์ นายชวน หลีกภัย กล่าวว่า เดินทางไปประชุมที่ประเทศเซอร์เบียมาและพักผ่อนน้อย พอกลับจากเซอร์เบียถึงไทยเช้าวันที่ 17 ต.ค. ก็ทำหน้าที่ประธานการประชุมสภาผู้แทนราษฎร พิจารณาร่าง พ.ร.บ.งบฯปี 63 พอถึงวันที่ 2 เริ่มมีอาการไข้ ไปพบแพทย์เจาะเลือดพบติดเชื้อในกระแสเลือดคนละตัวกับที่เคยเป็น จึงให้อยู่ที่โรงพยาบาล แต่มีภารกิจที่นัดหมายไว้จึงขออนุญาตออกมาแล้วกลับไปให้ยาสังเกตดูอาการต่อ ที่สำคัญต้องพักผ่อนมากๆ ส่วนกรณีมี ส.ส.ฝ่ายค้านบางคนลงคะแนนสนับสนุนร่าง พ.ร.บ.งบฯปี 63 ขอไม่วิจารณ์ ถือเป็นสิทธิ ส.ส.แต่ละคน และเป็นเรื่องของแต่ละพรรค ไม่ขอออกความเห็น,วิษณุ ให้รอ มท.ชง ลต.ท้องถิ่น,นายวิษณุ เครืองาม รองนายกรัฐมนตรี กล่าวถึงการเตรียมความพร้อมจัดการเลือกตั้งท้องถิ่นทั่วประเทศว่า ขณะนี้ยังไม่เคาะ ไม่ทราบว่าเพราะเหตุใดต้องไปตั้งต้นจากกระทรวงมหาดไทย ที่เป็นหน่วยงานผู้ดูแลทั้งหมด จะเป็นผู้เสนอให้รัฐบาลพิจารณา ส่วนที่ คาดการณ์กันว่าจะต้องเป็นภายในกี่เดือนหลังจากการเลือกตั้งใหญ่นั้นเป็นการไปพูดกันเอง ไม่ได้มีการกำหนดตรงนี้ ถ้าไม่ทันภายในปีนี้ก็ไม่เป็นไร,ตั้ง พงศ์พร สานคดีเงินทอนวัด,นายวิษณุ ยังกล่าวถึงการแต่งตั้ง ผอ.สำนักงานพระพุทธศาสนาแห่งชาติ (พศ.) คนใหม่ว่า ต้องถามนายเทวัญ ลิปตพัลลภ รมต.ประจำสำนักนายกรัฐมนตรี ที่กำกับดูแลจะเสนอเข้า ครม.วันที่ 22 ต.ค.หรือไม่ ส่วน พ.ต.ท.พงศ์พร พราหมณ์เสน่ห์ ที่เพิ่งเกษียณจาก ผอ.พศ.ได้มีการว่าจ้างให้เป็นที่ปรึกษานายกฯ ในกิจการพระพุทธศาสนาตั้งแต่วันที่ 1 ต.ค.62 ให้ดูแลเรื่องบางเรื่องที่ค้างอยู่ใน พศ. เมื่อมี ผอ.พศ.คนใหม่แล้วจะแบ่งหน้าที่กันต่อไปว่าจะให้ พ.ต.ท.พงศ์พร ประสานดูแลเรื่องใดไม่มีอำนาจทางราชการแต่มีบทบาท ขึ้นอยู่กับนายกฯ เมื่อถามว่าจ้าง พ.ต.ท.พงศ์พรเพื่อให้มาดูแลคดีเงินทอนวัดหรือไม่ นายวิษณุตอบว่า หาก ผอ.พศ.ถนัดในภารกิจเหล่านี้ พ.ต.ท.พงศ์พรจะมีบทบาทน้อยลง แต่ถ้าไม่ถนัด พ.ต.ท.พงศ์พรอาจจะมีบทบาทมากขึ้น แต่ไม่มีอำนาจสั่งการ,ผบ.ทบ.ฟิตตรวจหน่วยจู่โจม RDF,วันเดียวกันเวลา 08.00 น. พล.อ.อภิรัชต์ คงสมพงษ์ ผบ.ทบ. เดินทางไปตรวจเยี่ยมกองพลทหารราบที่ 9 (พล.ร.9) ค่ายสุรสีห์ จ.กาญจนบุรี โดยมี พล.ต.ฐกัด หลอดศิริ ผบ.พล.ร.9 พร้อมผู้บังคับ บัญชาหน่วยร่วมต้อนรับอย่างพร้อมเพรียง จากนั้น พล.อ.อภิรัชต์ได้ตรวจความพร้อมหน่วยพร้อมรบเคลื่อนที่เร็ว RDF (Rapid Deployment Force) ของกองทัพภาคที่ 1 ที่ พล.ร.9 มอบหมายให้กองพันทหารราบที่ 3 กรมทหารราบที่ 19 จัดกำลัง พล.อ.อภิรัชต์กล่าวให้โอวาทว่า แต่ละกองทัพภาคต้องจัด 1 กองพันพร้อมรบ RDF ขอให้กำลังพลทุกนายพัฒนาขีดความสามารถการรบตามที่ได้ไปเรียนรู้ ยอมรับสิ่งใหม่ๆอย่างต่อเนื่อง โดยเฉพาะสมรรถภาพร่างกาย ผู้พัน ผู้บังคับหน่วย ฝ่ายอำนวยการต้องเป็นตัวอย่างที่ดี หวังว่ากองพัน RDF จะเป็นกำลังหลักที่สำคัญ อย่างยิ่งกรณีชาติบ้านเมืองเกิดเหตุ โดยในเดือน ม.ค.2563 ตนจะมาตรวจเยี่ยมอีกครั้ง ต้องมีความพร้อมมากขึ้น
อนาคตใหม่งัดไม้แข็ง สั่งแบน-ตั้ง กก.สอบ กวินนาถ ปิยบุตร ยันภายในไม่มีขัดแย้ง พร้อมให้สมาชิกถกเถียงได้เต็มที่ ฉะ ส.ว.สมชาย ไร้มารยาท ท้าดีเบตทุกเวที
อภิรัชต์ คงสมพงษ์,ประยุทธ์ จันทร์โอชา,ประวิตร วงษ์สุวรรณ,นั่งนายกรัฐมนตรี,ข่าวหน้า1,พรรคอนาคตใหม่,จิรวัฒน์ อรัณยกานนท์